# A személyes adatok és a személyes adatok különleges kategóriájának kezelésére vonatkozó részletes szabályok

Az **Óbudai Egyetem** (a továbbiakban: „**Egyetem**”) a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK irányelv hatályon kívül helyezéséről szóló az Európai Parlament és a Tanács (EU) 2016/679 Rendeletében (a továbbiakban: „**Rendelet**” vagy „**GDPR**”), valamint az információs önrendelkezési jogról és az információszabadságról szóló 2011. évi CXII. törvényben (a továbbiakban: „**Infotv.**”) foglaltaknak való megfelelés, az adatvédelem és adatbiztonság rendjének szabályozása végett a Rendelet 5. cikk (2) bekezdésében foglalt elszámoltathatóság elvére tekintettel, az alábbiakban részletesen szabályozza a személyes adatok és a személyes adatok különleges kategóriájának kezelésével, ezek jogalapjával kapcsolatos kérdéseket.

A jelen dokumentum az Egyetem adatkezelési és adatvédelmi szabályzatának (a továbbiakban: „**Szabályzat**”) elválaszthatatlan mellékletét képezi.

# Adatkezelés jogalapja

* 1. A személyes adatok kezelése – a Szabályzat 6. pontjában foglaltakkal összhangban – kizárólag akkor és annyiban jogszerű, amennyiben legalább az alábbiak egyike teljesül:

1. az érintett hozzájárulását adta személyes adatainak egy vagy több konkrét célból történő kezeléséhez;
2. az adatkezelés olyan szerződés teljesítéséhez szükséges, amelyben az érintett az egyik fél, vagy az a szerződés megkötését megelőzően az érintett kérésére történő lépések megtételéhez szükséges;
3. az adatkezelés az adatkezelőre vonatkozó uniós, vagy nemzeti jogi kötelezettség teljesítéséhez szükséges;
4. az adatkezelés az érintett vagy egy másik természetes személy létfontosságú érdekeinek védelme miatt szükséges;
5. az adatkezelés közérdekű vagy az adatkezelőre ruházott közhatalmi jogosítvány gyakorlásának keretében végzett feladat végrehajtásához szükséges;
6. az adatkezelés az adatkezelő vagy egy harmadik fél jogos érdekeinek érvényesítéséhez szükséges, kivéve, ha ezen érdekekkel szemben elsőbbséget élveznek az érintett olyan érdekei vagy alapvető jogai és szabadságai, amelyek személyes adatok védelmét teszik szükségessé, különösen, ha az érintett gyermek.
   1. Amennyiben az Egyetem az adatgyűjtés céljától eltérő célból kezel személyes adatot, és az adatkezelés nem az érintett hozzájárulásán vagy jogszabályi rendelkezésen alapul, akkor az Egyetem az adatkezelés megkezdését megelőzően a következőket veszi figyelembe:
7. a személyes adatok gyűjtésének céljait és a tervezett további adatkezelés céljai közötti esetleges kapcsolatokat;
8. a személyes adatok gyűjtésének körülményeit, különös tekintettel az érintettek és az Egyetem közötti kapcsolatokra;
9. a személyes adatok jellegét, különösen pedig azt, hogy a személyes adatok különleges kategóriáinak kezeléséről van-e szó, illetve, hogy büntetőjogi felelősség megállapítására és bűncselekményekre vonatkozó adatoknak a kezeléséről van-e szó;
10. azt, hogy az érintettekre nézve milyen esetleges következményekkel járna az adatok tervezett további kezelése;
11. megfelelő garanciák meglétét.
    1. **A hozzájárulás mint jogalap**

Ha az adatkezelés hozzájáruláson alapul, az Egyetem a hozzájárulást úgy szerzi be, hogy később képes legyen annak igazolására, hogy az érintett a személyes adatainak kezeléséhez hozzájárult, és hozzájárulása az akaratának:

1. önkéntes;
2. konkrét és megfelelő tájékoztatáson alapuló;
3. egyértelmű kinyilvánítása, amellyel az érintett nyilatkozat vagy a megerősítést félreérthetetlenül kifejező cselekedet útján jelzi, hogy beleegyezését adja az őt érintő személyes adatok kezeléséhez.

A fenti kritériumnak való megfelelés érdekében az érintetti hozzájáruláson alapuló adatkezelést megelőzően az Egyetem az érintettet tájékoztatja az adatkezelésre vonatkozó – a Szabályzat VIII. fejezete szerinti külön mellékletben meghatározottaknak megfelelően – releváns tényekről, ennek hiányában ugyanis az érintetti hozzájárulás nem tekinthető megadottnak, hiszen ezen információk hiányában érdemi döntést nem tud hozni az adatai tekintetében.

A hozzájárulási nyilatkozatnak – függetlenül annak megjelenési formájától – teljesítenie kell a következő feltételeket:

1. legyen egyértelmű;
2. más ügyektől elkülöníthető;
3. érhető, világos, egyszerű nyelvezetű.

A fentiekre tekintettel, ha az érintett hozzájárulását olyan írásbeli szerződésben, vagy egyéb nyilatkozat keretében adja meg, amely más ügyekre is vonatkozik, a hozzájárulás iránti kérelmet ezektől a más ügyektől egyértelműen megkülönböztethető módon kell előadni, érthető és könnyen hozzáférhető formában, világos és egyszerű nyelvezettel.

A munkáltatói adatkezelés a munkajogviszony természetéből eredő alá-, fölérendeltségi viszonyból következően hozzájáruláson kivételesen, kizárólag akkor alapulhat, ha az adatkezelési művelet természetéből következően a foglalkoztatottnak valóban van lehetősége a hozzájárulás megtagadására.

Az érintett jogosult arra, hogy hozzájárulását bármikor visszavonja. Az Egyetem erről az érintettet tájékoztatja a hozzájárulás megadása előtt, valamint arról is, hogy hozzájárulás visszavonása nem érinti a hozzájáruláson alapuló, a visszavonás előtti adatkezelés jogszerűségét. Az Egyetem a hozzájárulás visszavonását ugyanolyan egyszerűen teszi lehetővé, mint annak megadását.

* 1. **Szerződéses jogalap alkalmazása**

Az Egyetem megfelelő jogalappal rendelkezik az adatkezelésre vonatkozóan, amennyiben az adatkezelés olyan szerződés teljesítéséhez szükséges, amelyben az érintett az egyik fél, vagy az a szerződés megkötését megelőzően az érintett kérésére történő lépések megtételéhez szükséges.

E jogalap alkalmazandó tehát:

1. szerződéskötésre irányuló közvetlen cselekmények esetében (ajánlatkérés, ajánlatadás, szerződéses feltételek egyeztetése), amennyiben azokra az érintett kérésére kerül sor, illetve
2. amennyiben érvényes és hatályos szerződésben az érintett az egyik fél és e szerződés teljesítéséhez szükséges az adatkezelés.
   1. **Jogi kötelezettség teljesítése**

Jogi kötelezettség teljesítése az adatkezelés jogalapja, amennyiben az adatkezelést olyan törvény, önkormányzati rendelet vagy az Európai Unió kötelező jogi aktusa írja elő, amely meghatározza a kezelendő adatok fajtáit, az adatkezelés célját és feltételeit, az adatok megismerhetőségét, az adatkezelő személyét, valamint az adatkezelés időtartamát vagy szükségessége időszakos felülvizsgálatát. Ez esetben az Egyetem az adatkezelést előíró konkrét jogszabályhely megjelölésével tájékoztatja az érintettet.

Amennyiben törvény vagy rendelet olyan jogi kötelezettséget ír elő, amelyet az Egyetem csak a személyes adatok kezelésével tud teljesíteni, azonban a törvény nem határozza meg az adatkezelés pontos körülményeit, vagyis ezen jogszabályi előírás esetében hiányoznak az Infotv. 5. § (3) bekezdése által fent meghatározott adatkezelési körülmények, úgy a Rendelet 6. cikk (1) bekezdés c) pontja szerinti jogalap nem alkalmazható. Szintén nem ez a jogalap alkalmazandó, amennyiben a jogszabály lehetőséget ad az adatkezelésre, azonban arra nem kötelezi az adatkezelőt és az Infotv. 5. § (3) bekezdésében foglalt feltételek hiányoznak.

* 1. **Jogos érdek, mint jogalap**

A Szabályzat 6.1. f) pontja szerint kerülhet sor az adatkezelésre, ha az adatkezelés az adatkezelő vagy egy harmadik fél jogos érdekeinek érvényesítéséhez szükséges, kivéve, ha ezen érdekekkel szemben elsőbbséget élveznek az érintett olyan érdekei vagy alapvető jogai és szabadságai, amelyek személyes adatok védelmét teszik szükségessé, különösen, ha az érintett gyermek.

Az adatkezelés megkezdése előtt az adatkezelő érdekmérlegelési tesztet végez annak megállapítására, hogy az adatkezelő jogos érdeke mennyiben érinti hátrányosan az érintettek jogait és szabadságait. A tesztben az Egyetem:

1. megvizsgálja, hogy valóban szükséges-e az adatkezelés;
2. meghatározza a saját, vagy a harmadik személy jogos érdekét;
3. meghatározza az érintettek védendő érdekeit;
4. meghatározza az érintett érdekeinek védelme érdekében tett intézkedéseket, biztosítékokat
5. összeveti a saját maga és az érintettek jogos érdekeit,
6. megállapítja, hogy az adatkezelés végezhető-e jogszerűen.

Az érintett személyes adatok védelméhez fűződő jogát és személyiségi jogait - ha törvény kivételt nem tesz - az adatkezeléshez fűződő más érdekek - ideértve a közérdekű adatok nyilvánosságát is - nem sérthetik, illetve korlátozhatják.

# Személyes adatok különleges kategóriájának kezelése

* 1. A faji vagy etnikai származásra, politikai véleményre, vallási vagy világnézeti meggyőződésre vagy szakszervezeti tagságra utaló személyes adatok, valamint a természetes személyek egyedi azonosítását célzó genetikai és biometrikus adatok, az egészségügyi adatok és a természetes személyek szexuális életére vagy szexuális irányultságára vonatkozó személyes adatok kezelése kizárólag abban az esetben jogszerű, ha az alábbiak közül legalább egy feltétel teljesül:

1. az érintett kifejezett hozzájárulását adta az említett személyes adatok egy vagy több konkrét célból történő kezeléséhez;
2. az adatkezelés az adatkezelőnek vagy az érintettnek a foglalkoztatást, valamint a szociális biztonságot és szociális védelmet szabályozó jogi előírásokból fakadó kötelezettségei teljesítése és konkrét jogai gyakorlása érdekében szükséges;
3. az adatkezelés az érintett vagy más természetes személy létfontosságú érdekeinek védelméhez szükséges, ha az érintett fizikai vagy jogi cselekvőképtelensége folytán nem képes a hozzájárulását megadni;
4. az adatkezelés olyan személyes adatokra vonatkozik, amelyeket az érintett kifejezetten nyilvánosságra hozott;
5. az adatkezelés jogi igények előterjesztéséhez, érvényesítéséhez, illetve védelméhez szükséges, vagy amikor a bíróságok igazságszolgáltatási feladatkörükben járnak el;
6. az adatkezelés jelentős közérdek miatt szükséges, uniós jog vagy nemzeti jog alapján, amely arányos az elérni kívánt céllal, tiszteletben tartja a személyes adatok védelméhez való jog lényeges tartalmát, és az érintett alapvető jogainak és érdekeinek biztosítására megfelelő és konkrét intézkedéseket ír elő;
7. az adatkezelés megelőző egészségügyi vagy munkahelyi egészségügyi célokból, a munkavállaló munkavégzési képességének felmérése, orvosi diagnózis felállítása, egészségügyi vagy szociális ellátás vagy kezelés nyújtása, illetve egészségügyi vagy szociális rendszerek és szolgáltatások irányítása érdekében szükséges, uniós vagy tagállami jog alapján;
8. az adatkezelés a közérdekű archiválás céljából, tudományos és történelmi kutatási célból vagy statisztikai célból szükséges olyan uniós vagy nemzeti jog alapján, amely arányos az elérni kívánt céllal, tiszteletben tartja a személyes adatok védelméhez való jog lényeges tartalmát és az érintett alapvető jogainak és érdekeinek biztosítására megfelelő és konkrét intézkedéseket ír elő.